આ વખતે દિવાળીમાં શેરબજારમાં ખાસ ઉમંગ જોવા નહીં મળે કારણ કે બજાર હજુ વધારે તૂટવાની સંભાવના છે. બજાર સામે અત્યારે અનેક પ્રકારના પડકાર છે તેમાંથી રાહત મળવાના સંકેત દેખાતા નથી. ૨૭ મની મેનેજર્સ અને રિસર્ચ હેડના મંતવ્યો લઈને એક સર્વે કરવામાં આવ્યો હતો જેમાં 55 ટકાએ કહ્યું કે બજાર નવેમ્બરના પ્રથમ સપ્તાહમાં દિવાળી અગાઉ વધુ પાંચથી છ ટકા ઘટવાની શક્યતા છે. લગભગ 20 ટકા માને છે કે આ ઘટાડો 2 ટકા સુધીનો હશે. બીજી તરફ અન્ય 20 ટકા મેનેજર્સ માને છે કે બજારમાં હજુ ૮થી ૧૦ ટકાનો ઘટાડો આવી શકે છે. તેના કારણે બજાર સત્તાવાર રીતે મંદીમાં પ્રવેશશે. આવી ચિંતાજનક સ્થિતિમાં કેટલાક બ્લૂ ચિપ્સની ખરીદી ચાલુ રાખવાની સલાહ આપવામાં આવે છે જેમાં એચડીએફસી બેન્ક, આઇસીઆઇસીઆઇ બેન્ક અને ઇન્ફોસિસનો સમાવેશ છે. આ ઉપરાંત એવન્યુ સુપરમાર્ટ, બાટા અને આઇશર મોટર્સના શેર મિડ-કેપ્સમાં ફેવરિટ છે.